Hlavným účelom návrhu opravného rozpočtu (NOR) č. 4 na rok 2022 je aktualizovať príjmovú stranu rozpočtu s cieľom zohľadniť najnovší vývoj, a to

– úpravu rozpočtovej nomenklatúry v dôsledku novej možnosti členských štátov previesť zdroje zo svojich počiatočných pridelených prostriedkov z Európskeho fondu regionálneho rozvoja (EFRR), Kohézneho fondu (KF), Európskeho sociálneho fondu plus (ESF+) a Európskeho námorného, rybolovného a akvakultúrneho fondu (ENRAF) do kapitoly REPowerEU v rámci Mechanizmu na podporu obnovy a odolnosti, ako sa uvádza v návrhu Komisie o REPowerEU z 18. mája 2022,

– úpravu v dôsledku požiadavky na ďalších zamestnancov pre Eurojust v nadväznosti na rozšírenie jeho mandátu na zhromažďovanie a uchovávanie dôkazov o vojnových zločinoch. Súvisiace rozpočtové prostriedky budú v roku 2022 financované vnútorným prerozdelením, a preto sa na tento účel nepožaduje žiadne ďalšie financovanie.





2. Aktualizácia príjmov

2.1 Celkový vplyv NOR č. 4/2022 na rozdelenie celkových platieb vlastných zdrojov medzi členské štáty

Revidované prognózy na rok 2022 boli dohodnuté na 185. zasadnutí výboru ACOR 23. mája 2022. Úpravy príjmovej strany rozpočtu sú potrebné na to, aby bolo možné aktualizovať odhady tradičných vlastných zdrojov (TVZ), ako aj vlastných zdrojov založených na dani z pridanej hodnoty (DPH), na nerecyklovanom odpade z plastových obalov (PPW) a na hrubom národnom dôchodku (HND) a zohľadniť pritom jarné hospodárske prognózy (pozri oddiel 2.2).

Okrem toho sa aktualizuje výška iných príjmov, aby bolo možné zohľadniť revidovaný príspevok Spojeného kráľovstva, pokuty a platby penále definitívne zinkasované do júna 2022 a príspevok z Európskeho spoločenstva uhlia a ocele súvisiaci s náhradou podielu Spojeného kráľovstva na čistých aktívach Spojenému kráľovstvu (pozri príslušné oddiely 2.3, 2.4 a 2.5).

Celkový vplyv všetkých úprav príjmov v rámci tohto NOR je uvedený v súhrnnej tabuľke. V tejto tabuľke sa zároveň uvádza rozdelenie celkových platieb vlastných zdrojov medzi členské štáty tak, ako boli zahrnuté do pôvodne schváleného rozpočtu na rok 2022, ako boli zahrnuté do NOR č. 3/2022 a napokon ako boli zahrnuté do NOR č. 4/2022.

Rozdelenie celkových platieb vlastných zdrojov podľa členských štátov (v mil. EUR)

Rozpočet 2022 NOR č. 3/2022 NOR č. 4/2022 (1) (2) (3) BE 6 951,0 6 847,3 6 888,9 BG 773,0 759,1 823,2 CZ 2 530,1 2 482,2 2 649,0 DK 3 369,8 3 298,0 3 266,8 DE 37 331,5 36 558,9 36 182,0 EE 349,6 343,5 365,5 IE 3 282,2 3 218,0 3 508,0 EL 2 026,3 1 988,6 2 002,8 ES 14 394,3 14 126,9 13 582,5 FR 27 993,8 27 461,4 26 984,5 HR 613,4 601,7 607,7 IT 19 908,0 19 527,5 19 747,6 CY 247,2 242,6 243,0 LV 370,9 364,1 384,1 LT 619,8 609,0 648,4 LU 486,2 476,6 551,3 HU 1 800,2 1 768,6 1 822,0 MT 152,7 149,9 154,7 NL 9 815,3 9 635,7 9 250,0 AT 3 764,7 3 679,8 3 617,0 PL 6 713,9 6 598,6 7 244,6 PT 2 515,2 2 469,4 2 387,8 RO 2 585,6 2 535,2 2 634,9 SI 585,0 574,6 636,2 SK 1 074,1 1 053,2 1 057,6 FI 2 657,5 2 604,0 2 526,3 SE 4 789,3 4 675,4 4 656,0 EÚ 157 700,7 154 649,6 154 422,3

2.2 Revízia prognóz TVZ a základov DPH, PPW a HND

V súlade s článkom 44 ods. 1 písm. b) nariadenia o rozpočtových pravidlách navrhuje Komisia zrevidovať financovanie rozpočtu na základe novších hospodárskych prognóz. Podľa zavedených postupov sú revidované prognózy príjmov dohodnuté s členskými štátmi v rámci prognostického procesu výboru ACOR.

Revízia sa týka prognózy TVZ, ktoré majú byť uhradené do rozpočtu v roku 2022, ako aj prognózy základov DPH, PPW a HND na rok 2022. Prognóza zahrnutá do rozpočtu na rok 2022 bola dohodnutá na 181. zasadnutí výboru ACOR, ktoré sa uskutočnilo 26. mája 2021 a na 183. zasadnutí výboru ACOR, ktoré sa uskutočnilo písomným postupom 3. – 9. septembra 2021. Revízia v tomto NOR č. 4/2022 zohľadňuje prognózy dohodnuté na 185. zasadnutí výboru ACOR, ktoré vychádzajú z RVZ 2020. Použitie aktualizovanej prognózy vlastných zdrojov zlepšuje presnosť prognóz príjmov, a tým aj platieb, ktoré majú členské štáty odviesť do rozpočtu EÚ počas rozpočtového roka.

Prognózy Komisie v oblasti príjmov vychádzajú z hospodárskej prognózy Komisie z jari 2022 , ktorá reviduje výhľad rastu smerom nadol, pričom sa predpokladá, že inflácia bude vyššia. Vojna na Ukrajine ešte viac prehlbuje faktory utlmujúce rast, ktoré mali pôvodne podľa očakávaní ustupovať: očakáva sa, že otrasy spôsobené agresiou Ruska voči Ukrajine otestujú ekonomickú odolnosť EÚ. Napriek tomu sa predpokladá, že produkcia sa bude počas celého prognózovaného obdobia naďalej zvyšovať, a to vďaka slabnúcim opatreniam na zamedzenie šírenia pandémie COVID-19 a priaznivému vplyvu ráznych politických opatrení prijatých počas pandémie. Momentálne sa očakáva, že rast reálneho HDP v EÚ a v eurozóne dosiahne v roku 2022 úroveň 2,7 %, čo v porovnaní s prognózou z jari 2021 (4,4 %) predstavuje pokles.

Hospodársky scenár, z ktorého vychádza rozpočet na rok 2022, v značnej miere potvrdzujú najnovšie odhady:

–Celkové clá, ktoré sa majú v roku 2022 vybrať, sa po odpočítaní 25 % nákladov na výber odhadujú na 20 479,8 mil. EUR, čo predstavuje nárast o 14,3 % v porovnaní s prognózou na úrovni 17 912,6 mil. EUR, ktorá bola zahrnutá do rozpočtu na rok 2022. Komisia porovnala výsledky tradičnej prognostickej metódy výboru ACOR (založenej na prognóze miery rastu dovozu z krajín mimo EÚ) s výsledkami extrapolačnej metódy (založenej na najnovších výsledných údajoch o vybratých clách, konkrétne za január – apríl 2022). Zdá sa, že na zachytenie vplyvu súčasných udalostí je tradičná metóda vhodnejšia než metóda extrapolácie. Metóda extrapolácie zachytáva vplyv vojny na Ukrajine len od mája 2022. Extrapolované údaje vychádzajúce z prvých štyroch mesiacov tak v tomto výnimočnom roku pravdepodobne nadhodnocujú clá. Očakáva sa, že výsledky tradičnej metódy založenej na historických údajoch za rok 2021, pri ktorých sú zohľadnené platby v súvislosti so stratégiou presadzovania a jarné hospodárske prognózy, dokážu lepšie predvídať vplyv nedávnych udalostí. Na zasadnutí výboru ACOR sa preto dohodlo, že na revíziu prognózy TVZ na rok 2022 sa použije tradičná prognostická metóda. Tá je vhodnejšia na to, aby dokázala zabezpečiť správne rozpočtové riadenie v kontexte veľkej hospodárskej neistoty a potenciálnych narušení v štruktúre obchodu.

–Celkový neobmedzený základ DPH EÚ na rok 2022 sa v súčasnosti odhaduje na úrovni 6 588 601,0 mil. EUR, čo predstavuje zvýšenie o 3,2 % v porovnaní s prognózou vo výške 6 384 062,6 mil. EUR z mája 2021. Celkový obmedzený základ DPH EÚ na rok 2022 sa odhaduje na 6 571 411,1 mil. EUR, čo predstavuje zvýšenie o 3,4 % v porovnaní s prognózou vo výške 6 357 129,3 mil. EUR z mája 2021. V aktualizovanej prognóze sa zohľadňuje zjednodušené vymedzenie základu DPH stanovené v RVZ 2020.

–Prognóza nerecyklovaného PPW v EÚ v roku 2022 predstavuje 8 840 522,1 ton, čo predstavuje zvýšenie o 5,4 % v porovnaní s prognózou na úrovni 8 388 536,2 ton z mája 2021. Zodpovedajúce príspevky členských štátov z odpadu z plastových obalov sú uvedené v tabuľke 3 pripojenej prílohy k rozpočtu.

–Celkový základ HND EÚ na rok 2022 sa odhaduje na úrovni 15 493 666,4 mil. EUR, čo predstavuje zvýšenie o 4,2 % v porovnaní s prognózou vo výške 14 874 288,2 mil. EUR z mája 2021.